સુરત: ગુરુવારે સુરત શહેરમાંથી 19મા હૃદયનું દાન કરવામાં આવ્યું હતું. 18 વર્ષના બ્રેઈન ડેડ મિહિર ભરતભાઈ પટેલનું હૃદય દિલ્હીના 32 વર્ષના યુવકમાં ધબકતું થયું હતું. દિલ્હીની પ્રખ્યાત એઈમ્સ હોસ્પિટલ ખાતે હૃદય પ્રત્યારોપણ કરવામાં આવ્યું હતું. સુરતની સનશાઈન ગ્લોબલ હોસ્પિટલમાં મિહિરના શરીરમાંથી ધબકતું હૃદય કાઢીને સ્પાઈસજેટની ફ્લાઈટમાં દિલ્હી મોકલવામાં આવ્યું હતું. સુરત અને દિલ્હી વચ્ચે 1158 કિમીનું આ અંતર ગ્રીન કોરિડોરનું નિર્માણ કરીને માત્ર 177 મિનિટમાં કાપવામાં આવ્યું હતું. અકસ્માતમાં બ્રેઈન ડેડ થયેલા મિહિરના માતા-પિતાને તેનાં હૃદયનું દાન કરવા માટે ડોક્ટરો દ્વારા સમજાવાયા બાદ તેઓ તૈયાર થયા હતા અને આ રીતે તેમણે એક અજાણ્યા યુવકને જિંદગી બક્ષી હતી.